ความสัมพันธ์ของ “ดัชนีตึกระฟ้ากับวิกฤตเศรษฐกิจ” หรือ Skyscraper Index ถูกคิดค้นโดยใคร
ความสัมพันธ์ของ “ดัชนีตึกระฟ้ากับวิกฤตเศรษฐกิจ” หรือ Skyscraper Index โถูกคิดค้นโดย “Andrew Lawrence” นักวิเคราะห์จากธนาคารเพื่อการลงทุนที่มีอยู่ที่ประเทศอังกฤษ ในสมัยปี 1999 ซึ่งความสัมพันธ์ดังกล่าวเกิดจากการสังเกตว่าเมื่อมีการสร้างตึกระฟ้าที่สูงที่สุดในโลกหรือในประเทศเสร็จก็มักจะแสดงถึงจุดสูงสุดของวัฏจักรทางเศรษฐกิจพอดี และมักจะมีวิกฤตตามมาเป็นลำดับ โดยตึกระฟ้าก็มักจะสร้างเสร็จในช่วงหรือหลังวิกฤตเศรษฐกิจพอดี ซึ่งทฤษฎีดังกล่าวถึงแม้จะมีหลายคนแย้งว่าไม่ได้มีความสัมพันธ์กันเสมอไปในข้อเท็จจริงแต่ก็ดูเป็นความสัมพันธ์หนึ่งที่น่าติดตามอยู่ไม่น้อย โดยในอดีตที่ผ่านมาก็มีความสัมพันธ์ที่เกิดขึ้นจริงอยู่หลายครั้ง ตัวอย่างเช่น Empire State Building ซึ่งเสร็จในช่วงปี 1931 ในช่วงวิกฤต The Great Depression, Petronas Tower ซึ่งเสร็จในช่วงปี 1998 ในช่วงวิกฤตต้มยำกุ้ง, Burj Khalifa ซึ่งเสร็จในช่วงปี 2010 ในช่วงวิกฤต Dubai World และยังมีวิกฤตเศรษฐกิจอื่นๆ อีกมากมายที่มีความสัมพันธ์กับตึกระฟ้าที่สร้างเสร็จ

ในระยะหลัง ประเทศที่เสี่ยงจะเผชิญภาวะวิกฤตที่ได้ยินบ่อยขึ้นเรื่อยๆ เป็นกลุ่มประเทศเกิดใหม่อยู่หลายแห่ง เช่น ซาอุดิอาระเบีย จีน รัสเซีย เป็นต้น สืบเนื่องมาจากปัญหาราคาน้ำมันตกต่ำหรือเรื่องของการชะลอตัวของเศรษฐกิจจีน และเมื่อได้สังเกตแผนการก่อสร้างตึกระฟ้าที่สูงติดอันดับโลกใหม่ๆ ที่เกิดขึ้นและกำลังก่อสร้างอยู่ก็พบว่ามีอยู่หลายโครงการด้วยกันที่อยู่ในกลุ่มประเทศดังกล่าว ทั้งซาอุดิอาระเบีย จีน หรือรัสเซีย โดยในปี 2015 จีนมีการก่อสร้างอาคาร Shanghai Tower เสร็จ โดยสูงถึง 632 เมตร ซึ่งสูงเป็นอันดับ 2 ของโลกรองจาก Burj Khalifa แห่งดูไบ โดยช่วงปี 2015 ตลาดหุ้นจีนเองก็เกิดภาวะฟองสบู่แตกรอบใหญ่เช่นกัน ส่วนรัสเซียเองก็มีแผนกำลังก่อสร้างตึก Lakhta Center ที่กรุงเซนต์ปีเตอร์สเบิร์กซึ่งสูงถึง 462 เมตรและคาดว่าจะแล้วเสร็จในปี 2018 และจะกลายเป็นตึกที่สูงที่สุดในยุโรป ส่วนโครงการที่กำลังจะทำลายสถิติตึกที่สูงที่สุดในโลกแห่งใหม่นั้นอยู่ที่ซาอุดิอาระเบีย ซึ่งมีชื่อว่า Jeddah Tower (ชื่อเดิม Kingdom Tower) โดยมีความสูงถึง 1,008 เมตร และคาดว่าจะแล้วเสร็จภายในปี 2019
ความรู้ทางการเงิน,การวิเคราะห์ทางการเงิน & เศรษฐศาสตร์การเงิน